

VLADA REPUBLIKE HRVATSKE

Zagreb, 14. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o upućivanju dodatne žurne humanitarne pomoći civilnom stanovništvu Gaze |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18, 80/22 i 78/24), a u vezi s člankom 8. podstavkom 2. Zakona o međunarodnoj razvojnoj suradnji i humanitarnoj pomoći („Narodne novine“, broj 14/24), Vlada Republike Hrvatske je na sjednici održanoj \_\_\_\_\_\_\_\_ 2024. donijela

**O D L U K U**

**o upućivanju dodatne žurne humanitarne pomoći civilnom stanovništvu Gaze**

**I.**

Vlada Republike Hrvatske donosi Odluku o upućivanju dodatne žurne humanitarne pomoći civilnom stanovništvu Gaze u ukupnoj vrijednosti od 500.000,00 eura.

**II.**

Zadužuje se Ministarstvo vanjskih i europskih poslova za provedbu aktivnosti iz točke I. ove Odluke, sklapanjem sporazuma s mjerodavnim međunarodnim organizacijama i drugim provedbenim partnerima ili na drugi odgovarajući način.

**III.**

Financijska sredstva za provedbu ove Odluke osigurat će se u Državnom proračunu Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova.

**IV.**

Ova Odluka stupa na snagu danom donošenja.

KLASA:

URBROJ:

Zagreb,\_\_\_\_\_\_\_\_\_\_\_ 2024.

P R E D S J E D N I K

mr. sc. Andrej Plenković

**OBRAZLOŽENJE**

Sukladno članku 8. Zakona o međunarodnoj razvojnoj suradnji i humanitarnoj pomoći („Narodne novine“, broj 14/24), Ministarstvo vanjskih i europskih poslova pripremilo je prijedlog Odluke o upućivanju dodatne žurne humanitarne pomoći civilnom stanovništvu Gaze u iznosu od 500.000,00 eura te je upućuje Vladi Republike Hrvatske na donošenje na temelju članka 31. stavka 2. Zakona o Vladi Republike Hrvatske (Narodne novine, br. 150/11., 119/14., 93/16., 116/18., 80/22. i 78/24).

Na inicijativu ministra vanjskih poslova, emigracije i egipatskih iseljenika Arapske Republike Egipat Badra Abdelattyja te glavnog tajnika Ujedinjenih naroda Antonija Guterresa, 2. prosinca 2024. godine u Kairu će se održati ministarska konferencija pod nazivom *Godinu dana nakon humanitarne katastrofe u Gazi: hitne potrebe, trajna rješenja*.

Glavni ciljevi konferencije su: 1) hitno povećanje humanitarne pomoći te osiguravanje trenutne i adekvatne pomoći stanovnicima Gaze u odgovoru na aktualne humanitarne potrebe; 2) osiguranje adekvatne pripreme za prekid vatre te uspostavljanje uvjeta za održiv prekid neprijateljstava kako bi se poboljšala sigurnosna situacija u regiji; 3) podrška Egiptu u odgovoru na krizu u Gazi uz identificiranje resursa i potrebnih mjera za učinkovitu podršku Egiptu kao ključnoj zemlji u pružanju pomoći i logističke podrške; 4) planiranje rane obnove i razvoj strategija za obnovu Gaze koje uključuju brzu revitalizaciju infrastrukture i početak trajnog oporavka.

Nadalje, prema izvješću Ureda za humanitarne poslove Ujedinjenih naroda 12. studenoga 2024. godine humanitarna situacija u Gazi postaje sve alarmantnija. Unatoč brojnim pokušajima Ujedinjenih naroda da dopremi hranu i medicinsku pomoć civilnom stanovništvu Gaze, pristup velikom dijelu područja je u studenom bio stalno onemogućen ili zabranjen. Između 100.000 i 130.000 stanovnika prisiljeno je napustiti sjever Gaze zbog pojačanih napada. Dodatno, škole, mnoge od kojih služe kao skloništa za raseljene obitelji, nastavile su biti meta napada, s ukupno 64 napada na škole zabilježena samo u listopadu, prema izvještajima UNICEF-a. Pristup osnovnoj zdravstvenoj skrbi je i dalje ozbiljno ugrožen, a uočava se zabrinjavajući porast prijevremenih porođaja i smrtnih slučajeva među majkama.

Ova situacija zahtijeva hitno djelovanje i međunarodnu solidarnost kako bi se pomoglo ljudima u pogođenim područjima Gaze, ali i susjednih zemalja. Slijedom navedenog, Ministarstvo vanjskih i europskih poslova predlaže da Vlada Republike Hrvatske uputi dodatnu žurnu humanitarnu pomoć civilnom stanovništvu Gaze financijskim doprinosom od 500.000,00 eura. Doprinos se predlaže ciljano usmjeriti na aktivnosti žurne humanitarne pomoći civilnom stanovništvu na području Gaze i susjednih zemalja uplatom mjerodavnim međunarodnim organizacijama ili na drugi odgovarajući način.

Vlada Republike Hrvatske ovim doprinosom iznova potvrđuje svoju opredijeljenost pružanju humanitarne pomoći stanovništvu izloženom humanitarnim krizama, solidarnost s najugroženijima u krizama velikih razmjera te potporu naporima međunarodne zajednice u njihovim aktivnostima izravnog pružanja humanitarne pomoći.

Financijska sredstva za provedbu ove Odluke osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova, na aktivnosti A777058 Pomoći organizacijama koje se bave razvojnom suradnjom i humanitarnom djelatnošću u inozemstvu, izvor 11 – Opći prihodi i primici.